|'ज्योतिषी तकलीफ घटा सकता है, मिटा नहीं सकता' - Navbharat Times
'ज्योतिषी तकलीफ घटा सकता है, मिटा नहीं सकता'
नवभारत टाइम्स | Updated: Sep 3, 2011, 04:00AM IST
इंडियन ऑडिट ऐंड अकाउंट्स सर्विस से महानिदेशक के तौर पर सेवानिवृत्त केएन राव की बचपन से ही ज्योतिष में रुचि थी। उन्होंने केवल ग्यारह वर्ष की उम्र में अपनी मां से इसकी शिक्षा प्रारंभ की। पिछले तीस वर्षों से भारतीय विद्या भवन में वह ज्योतिष का नियमित पाठ्यक्रम चला रहे हैं। श्री राव से श्रीकान्त शर्मा की बातचीत
क्या ज्योतिष विज्ञान है? यदि हां तो किस तरह? यदि नहीं तो ज्योतिषियों की भविष्यवाणी पर क्यों विश्वास किया जाए?
ज्योतिष निश्चित रूप से विज्ञान है, लेकिन विज्ञान की तरह इसकी भी सीमाएं हैं। विज्ञान के विभिन्न क्षेत्रों में लगातार अनुसंधान चल रहे हैं जबकि ज्योतिष में ऐसा नहीं है। ज्योतिषी अनुसंधान करने की बजाय इसे धन कमाने का साधन बनाए हुए हैं। इसे अंधविश्वासों से जोड़ कर दुख दूर करने के उपायों के नाम पर लोगों को लूटा जाता है। इससे इस पवित्र विद्या के प्रति लोगों का विश्वास समाप्त होता जा रहा है। जहां तक इस बात का प्रश्न है कि एक ही कुंडली या घटना पर विद्वान ज्योतिषियों की भी अलग भविष्यवाणियां होती हैं, तो इसमें कोई आश्चर्य नहीं करना चाहिए। एक रोगी यदि कई डॉक्टरों के पास जाता है तो उनकी भी राय अलग होती ही है। विद्वान ज्योतिषी एकाग्रचित्त होकर किसी कुंडली का विश्लेषण कर कोई भविष्यवाणी करता है तो वह 90 प्रतिशत से अधिक सही हो सकती है।
यदि यह विज्ञान है तो इसे विश्वविद्यालयों में सुव्यवस्थित ढंग से क्यों नहीं पढ़ाया जाता?
एनडीए शासन के दौरान जब डॉ. मुरली मनोहर जोशी एचआरडी मिनिस्टर थे, तब यूजीसी में ज्योतिष को डिग्री के रूप में शामिल किया गया था, लेकिन उसे अदालत में चुनौती दी गई। मैंने ज्योतिषियों को उस संबंध में आगे आने के लिए कहा लेकिन कोई नहीं आया। मैंने सुप्रीम कोर्ट में अकेले खड़े होकर इस विषय को अदालत के सामने रखा। सुप्रीम कोर्ट ने 22 मिनट तक मेरी बात सुनी और फैसला दिया कि जो विश्वविद्यालय इस विषय को कोर्स में शामिल करना चाहता है, कर सकता है।
ज्योतिष ग्रहों-नक्षत्रों व राशियों पर आधारित है पर ये सब पृथ्वी से लाखों मील दूर हैं। फिर इनका हम पर असर कैसे होता है?
अंग्रेजी के 'प्लैनेट' शब्द को लेकर उसे हिंदी में 'ग्रह' कह दिया गया है जबकि ज्योतिष में उन ग्रहों का प्रभाव नहीं देखा जाता। शब्दकोश में 'ग्रह' का अर्थ है 'पकड़ना'। इसका मतलब है कि फल देने के लिए मानव के कर्म कई जन्मों तक उसका पीछा करते हैं और प्रत्येक व्यक्ति को उसके कर्मों का फल अवश्य मिलता है।
कहते हैं कि समय से पहले और किस्मत से ज्यादा नहीं मिलता। फिर भविष्य के बारे में जानकर क्या लाभ हो सकता है?
व्यक्ति का प्रारब्ध या नियति उसके संचित कर्मों के अनुसार बनती है। पिछले जन्मों में किए कर्म व्यक्ति को भोगने ही पड़ते हैं। महाभारत में कहा गया है कि जिस प्रकार गायों के झुंड में बछड़ा अपनी मां को पहचान लेता है उसी प्रकार विगत जन्मों में किए गए कर्म अपने कर्ता को पहचान कर उस तक पहुंच जाते हैं। लेकिन अतीत की स्मृति, वर्तमान की उत्तेजना और भविष्य की अनिश्चितता व्यक्ति को ज्योतिषी के पास ले जाती है। प्रारब्ध को पूरी तरह तो नहीं लेकिन कुछ हद तक बदला जा सकता है। फलों की सीमाएं कम ज्यादा की जा सकती हैं। कर्मों के अच्छे फलों को बढ़ाया जा सकता है, खराब फलों को कम किया जा सकता है लेकिन पूरी तरह समाप्त नहीं किया जा सकता। ज्योतिष के उपायों से तकलीफ कुछ घट सकती है। उसे सहने की शक्ति मिल सकती है।
एक ओर आप कहते हैं कि ज्योतिषी उपाय बता कर तकलीफ कम कर सकते हैं पर दूसरी तरफ कहते हैं कि वे लूटते हैं?
ज्योतिषी 'काल सर्प', 'शनि की ढइया', 'शनि की साढ़े साती' से डरा कर और 'मांगलिक दोष' दूर करने के उपायों का नाम लेकर परेशान लोगों से हजारों रुपये ऐंठ लेते हैं। मैंने ज्योतिष के शास्त्रों का अध्ययन किया है लेकिन मुझे कहीं 'काल सर्प' का जिक्र नहीं मिला। मैंने कई ज्योतिषियों को चुनौती दी कि वे मुझे वह शास्त्र दिखाएं जिनमें काल सर्प दोष का उल्लेख हो लेकिन किसी ने आज तक काल सर्प दोष के लिए कोई शास्त्र नहीं दिखाया। यहां तक कि मैं प्रसिद्ध तिरुपति मंदिर से लगभग पचास किलोमीटर दूर काल हस्ती शिव मंदिर भी गया जहां काल सर्प दूर करने के लिए विशेष पूजा की जाती है। वहां भी मैंने उन ज्योतिषियों से उन शास्त्रों के बारे में जानना चाहा लेकिन किसी ने नहीं बताया। उनका कहना था कि जब लोग दोष दूर कराने के लिए खुद चल कर यहां आते हैं तो हमें क्या परेशानी है। वास्तव में ज्योतिष सांकेतिक होता है। यदि ज्योतिषी उपाय करके भाग्य बदल सकते होते तो वे ईश्वर ही न बन जाते।
ऋषियों ने अभय का वर मांगा था
डॉ.वेंकटरमण ने कहा,'पाखंड' है ज्योतिष शास्त्र
संडे सत्संग
11 साल से एक लड़के से प्यार करती हूं
आर्थिक स्थिति में सुधार चाहता हूं, क्या करूं?
1'ज्योतिषी तकलीफ घटा सकता है, मिटा नहीं सकता'...
2हिंसा और दमन का प्रतिरोध है हमारा संगीत :रोनिद...
3यूथ में क्लासिकल म्यूजिक के प्रति लगाव बढ़ा हैः अमजद अली...
4'रंगमंच में कम होती जा रही है अभिनेता की भूमिका' ...
5रिस्क लेने से डरते हैं आज के डायरेक्टरः आबिद सुरती...
6'टीवी पर हम ज्योतिष को बढ़ावा देते हैं, विज्ञान को नहीं...
7पाकिस्तान में भ्रूण हत्या का कॉनसेप्ट नहीं है ...
8हमें कई तरह से तंग किया जा रहा है : आचार्य बालकृष्ण...
9बाघ और इंसान, दोनों के लिए जंगल चाहिए :नरेश बेदी...
10विक्टिम को दोष देना इंडिया के रेप कल्चर का हिस्सा है...